sodba III U 367/2009
Sodna praksa Upravnega sodišča, 2010-12-07

neposredna plačila v kmetijstvu - centralni register govedi - premiki goveda na kmetijskem gospodarstvu - obveznost sporočanja podatkov

Imetnik goved sporoča podatke v centralni register govedi, rok za sporočanje in vpis podatkov je sedem dni od dogodka. V obravnavanem primeru je bil prihod živali na kmetijsko gospodarstvo sporočen 8 dni po prispetju, s čimer je bila kršena določba 26. člena Pravilnika.

Agencija za kmetijske trge in razvoj podeželja (prvostopni organ) je z odločbo, št. 33101-60102/2007/34 z dne 10. 6. 2009 v 4. točki, ki je izpodbijana v tem upravnem sporu, med drugim odločilo, da se Proizvodno vezano izplačilo za posebne premije in ekstenzivno rejo ženskih živali za leto 2007, določeno v 2. točki navedene odločbe, zniža zaradi kršitev predpisanih zahtev ravnanja ter dobrih kmetijskih in okoljskih pogojih pri kmetovanju za 1 %, kar znese 45,10 EUR. Pri kontroli na kraju samem je bilo v okviru standarda Identifikacija in registracija živali ugotovljeno, da na kmetijskem gospodarstvu premiki govedi niso sporočeni v CRG na predpisan način, kar skladno z Uredbo o predpisanih zahtevah ravnanja ter dobrih kmetijskih in okoljskih pogojih (Uradni list RS, št. 34/2007 in 66/2007) predstavlja kršitev v vrednosti 10 točk. Ministrstvo za kmetijsko, gozdarstvo in prehrano je z odločbo, št. 33101-1382/2009/2 z dne 17. 8. 2009 delno ugodilo pritožbi tožnika ter odpravilo prvo točko izreka odločbe Agencije RS za kmetijske trge in razvoj podeželja (s katero je bilo odločeno, da se odločba št. 33101-60102/2007/218 z dne 11.6.2008 odpravi v celoti), v delu, ki je izpodbijan v tem upravnem sporu, pa je obdržalo odločbo nespremenjeno v veljavi. V obrazložitvi je med drugim navedlo, da je iz zapisnika št. 100296218/GOV/1 z dne 15. 11. 2007 razvidno, da so bili kršeni standardi predpisanih zahtev ravnanja ter dobrih kmetijskih in okoljskih pogojev pri kmetovanju. Pri kontroli na kraju samem je bilo v okviru standarda identifikacije in registracije živali ugotovljeno, da na kmetijskem gospodarstvu premiki govedi niso sporočeni v CRG na predpisan način. Kršitev je bila ugotovljena pri živali z identifikacijsko številko ..., in sicer je žival prišla na kmetijsko gospodarstvo dne 16. 5. 2007, tožnik pa je prihod v CRG priglasil šele 24. 5. 2007, kar je osmi dan po dogodku. Nepravočasno javljanje premikov predstavlja kršitev v višini 10 točk oziroma znižanje neposrednih plačil v višini 1 %.

Tožnik v tožbi med drugim navaja, da je upravni organ zmotno ugotovil dejansko stanje, saj živali z identifikacijsko številko ... nikoli ni bilo, niti je trenutno ni na njegovem kmetijskem gospodarstvu. Živali in njihove identifikacijske številke, ki so se v letu 2007  nahajale na njegovem kmetijskem gospodarstvu, so razvidne iz seznama živali na gospodarstvu, ki ga tožnik prilaga.

Tožena stranka v odgovoru na tožbo navaja, da prereka navedbo tožnika, da sporna žival z ušesno številko ... nikoli ni bila na njegovem kmetijskem gospodarstvu. Navedeno izhaja iz izpisa iz Centralnega registra govedi, iz katerega izhaja, da je žival na kmetijsko gospodarstvo tožnika prispela 16. 5. 2007 ter je bila nato dana v zakol dne 9. 1. 2009.

Pravilnik o identifikaciji in registraciji goved (Uradni list RS, št. 14/03, v nadaljevanju Pravilnik) v 1. odstavku 4. člena določa, da je CRG ažurno računalniško vodena evidenca goved, iz katere so razvidni podatki o rojstvih, označitvah, uvozih, premikih, smrtih in izvozih goved. Določba 18. člena Pravilnika določa, da se z gospodarstva sme premikati le označeno govedo, ki ga spremlja veljaven potni list ali ZPL. Imetnik goved, razen prevoznika, je dolžan o odhodu goved z gospodarstva obvestiti službo za identifikacijo in registracijo (v nadaljevanju SIR) v skladu z določbami 25. in 26. člena tega Pravilnika. Imetnik goved mora sporočiti naslednje podatke: identifikacijsko številko živali, KMG – MID svojega gospodarstva, datum odhoda goved z gospodarstva, vzrok odhoda goved z gospodarstva v primeru izgube, kraje oziroma zakola v sili izven klavnice, številko veterinarskega spričevala oziroma veterinarske napotnice, KMG – MID gospodarstva, kamor govedo odhaja. Imetnik goved sporoča podatke iz tega Pravilnika SIR na enega od naslednjih načinov: neposredno v CRG v elektronski obliki, preko pooblaščenih organizacij, ki podatke vpišejo v CRG ali preko drugih subjektov. Rok za sporočanje in vpis podatkov v CRG je sedem dni od dogodka oziroma pred premikom goved na drugo lokacijo. Če imetnik goved sporoča podatke preko pooblaščene organizacije v skladu z 2. točko 1. odstavka 25. člena Pravilnika, je dolžan podatke pooblaščeni organizaciji sporočiti najpozneje v štirih dneh po dogodku. Pooblaščena organizacija je dolžna podatek vnesti v CRG najpozneje v naslednjih treh dneh.

V obravnavanem primeru je iz zapisnika o kontrolnem pregledu goveda z dne 15. 11. 2007 razvidno, da je bila na kmetijskem gospodarstvu tožnika med drugim pregledana tudi žival z identifikacijsko številko ..., pri kateri je bilo ugotovljeno, da je na kmetijsko gospodarstvo prispela 16. 5. 2007, njen prihod pa je bil sporočen dne 24. 5. 2007, torej 8 dni po prispetju, s čimer je bila kršena določba 26. člena Pravilnika, zaradi česar je bila tožniku naložena sankcija iz 3. odstavka 6. člena Uredbe o predpisanih zahtevah ravnanja ter dobrih kmetijskih in okoljskih pogojih pri kmetovanju (Uradni list RS št. 34/2007, 66/2007). Navedeno ugotovitev kontrolorja je s podpisom zapisnika potrdil tudi tožnik. Glede na navedeno je bila izpodbijana odločitev upravnega organa pravilna in zakonita. Ne glede na to, da tožnik ugovora, ki ga je podal v tožbi, da živali z identifikacijsko številko ... nikoli ni bilo na njegovem kmetijskem gospodarstvu, ni navajal v upravnem postopku, za to pa ni navedel nobenega utemeljenega razloga in gre za nedovoljeno tožbeno novoto po določbi 3. odstavka 20. člena Zakona o upravnem sporu (Uradni list RS, št. 105/06, 119/08 – odl. US, 107/09 – odl. US, 62/10, v nadaljevanju ZUS-1), sodišče ugotavlja, da je prisotnost živali na kmetijskem gospodarstvu potrdil tako tožnik s podpisom zapisnika z dne 15. 11. 2007 ter nadaljnjih zapisnikov, prav tako pa iz izpisa iz Centralnega registra govedi, ki ga je v spis predložila tožena stranka, nedvoumno izhaja, da je žival na kmetijsko gospodarstvo tožnika prispela 16. 5. 2007 ter je bila nato dana v zakol dne 9. 1. 2009.

Glede na vse navedene razloge je sodišče tožbo na podlagi 1. odstavka 63. člena ZUS-1 zavrnilo kot neutemeljeno.

Pravilnik o identifikaciji in registraciji goved člen 4, 4/1,

Uredba o predpisih zahtevah ravnanja ter dobrih kmetijskih  in

okoljskih pogojih pri kmetovanju člen 6, 6/3.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.